Az előterjesztést megtárgyalta:

* Pénzügyi, Gazdasági és Jogi Bizottság
* Kulturális és Sport Bizottság

 *A határozati javaslatot törvényességi*

 *szempontból megvizsgáltam:*

 */: Dr. Gaál Róbert :/*

 *jegyző*

**E L Ő T E R J E S Z T É S**

# Szombathely Megyei Jogú Város Közgyűlésének 2014. június 19-i ülésére

**Beszámoló a Szent Márton Program 2014. évi eseményeinek megvalósításáról**

Szombathely Megyei Jogú Város Közgyűlése a 7/2014.(I.30.) Kgy. sz. határozatában célul tűzte ki Szent Márton születésének 1700. évfordulójának méltó megünneplését.

Szombathely Megyei Jogú Város Önkormányzata a jubileum kapcsán kiemelten fontosnak tartja Szent Márton kultuszának méltó kiterjesztését. Időszerű és Európa-szerte újra aktuálissá vált felfedezni a Szent Mártonhoz kötődő rendkívüli tárgyi - és szellemi örökséget annak érdekében, hogy mindez a következő generációk számára is átadható legyen, emblematikus alakját példaképül állítva.

A Szent Márton jubileumi évre történő felkészülés az alábbi tematikus évekre tagozódik:

- 2014. év/ Tanítások Szent Mártonról-kiállítások, konferenciák, tudományos ülések, előadások, vetélkedők, partnertalálkozók, online marketing

- 2015. év/ Találkozás Szent Mártonnal– kiadványok, könyvek, filmek, kiállítások, események, vetélkedők, színházi előadások, hangversenyek, zarándokturisták fogadása, családi programok, ajándéktárgyak megjelenése, jelenlét a médiában

- 2016.év/ Ünnepeljük Szent Mártont **-** Szent Márton Emlékév! - április: Weöres Sándor Színház Szent Márton előadás bemutatója, június 10-12. Szent Márton Fesztivál, júniusban Ferenc Pápa látogatása, augusztus 25-28. Savaria Történelmi Karnevál Szent Márton alakjával a középpontban, november 5-6. Szent Márton napi országos sokadalom, november 5-13. Szent Márton Ünnepi Hét – részvétel programokkal a franciaországi Tours-ban rendezendő ünnepségeken ( Júniusban a tudományos konferencián, júliusban a felvonuláson, novemberben az ünnepi programokon)

A 2014. év már eddig is eseményekben bővelkedett és elsődlegesen a tudományos kutatások, partnerkapcsolatok kiépítése jegyében zajlik.

A 2014. évben az alábbi események valósultak meg időrendi sorrendben:

*Év elejétől folyamatosan*

A Szent Márton kultusszal kapcsolatos Információk gyűjtése, adatbázis kiépítése folyamatosan történik. Továbbra is cél egyfajta szellemi műhely folyamatos kialakítása.

A Szent Márton Program megvalósításán dolgozók legfontosabb feladata a partneri, kapcsolati háló kiépítése és működtetése, együttműködési programok megteremtése.

A célok a város és az ország határain is túlmutatnak, nemzetközi kapcsolatokat kívánnak kezdeményezni és kialakítani, a kapcsolatok alapjának pedig a kölcsönös információcserét tekintik.

A programiroda Facebook oldala elindult, illetve folyamatosan friss tartalommal bővül.

Nem hagyhatóak figyelmen kívül a már meglévő, Szent Márton kultuszával kapcsolatos objektumok, emlékhelyek, ezek tartalommal való megtöltése és bekapcsolása a programok sorába.

Zarándokok és a vallási turizmus iránt érdeklődők már rendszeresen keresik fel a várost, őket legtöbb esetben a Polgármester is fogadja és köszönti: Tours-ból a francia-magyar baráti társaság tagjai, Rottenburg-Stuttgart egyházmegyéből zarándokok, a horvátországi Solta szigetéről a Szent Márton Társaság tagjai, az olaszországi Paviából Diego Vallati kerékpáros turista érkezett Szombathelyre a tavasz folyamán.

*Március*

Kiírásra került a Szent Márton emlékévhez kapcsolódó grafikai tervekről szóló pályázat, amely magában foglalta a következő grafikai elemek elkészítését:

* A 2016-os Szent Márton emlékév logója és annak felhasználás szerinti változatai
* Szent Márton szellemi örökségéhez kapcsolódó arculat tervezése különböző felhasználási területekhez (irodai-ügyviteli felhasználás, reklám és ajándéktárgyak, promóciós anyagok, nyomdai termékek)
* A linkátadáshoz szükséges banner elkészítése
* Sitebuild-hez szükséges elemek
* Portál, mobil és okos telefon verzió terve

Bevezetésre került a Szent Márton 2016 logó a polgármesteri hivatal ügyviteli munkájában. Valamennyi belső és kimenő levélpapírra és borítékra rákerült az emlékév logója az 1109-8/2014 számú jegyzői utasításnak megfelelően.

*Április*

Az iroda munkatársai a Szent Márton Európai Kulturális Útvonal Magyarországi Tanácsának két tisztviselőjével közösen az emlékév kapcsán egy ókeresztény tematikus útvonal kialakítása céljából Pécsre és a szerbiai Sremska Mitrovicára (Szávaszentdemeter) utaztak.

Pécsett a Zsolnay Örökségközpont munkatársaival, míg Sremska Mitrovicában a polgármesteri hivatal és az örökségvédelmi hivatal szakembereivel folytattak előkészítő tárgyalásokat.

Az Újperint és Ják között lévő, Szombathely közigazgatási területéhez tartozó „Szent Márton erdőben” átadásra került a Szent Márton Európai Kulturális Útvonalhoz kapcsolódó pihenőhely és információs tábla. Az eseményen részt vett dr. Puskás Tivadar polgármester és Császár István püspöki helynök.

*Május*

A Szombathelyi Képtárban kiállítás nyílt Németh József fotográfus válogatott alkotásaiból *Európai Szent Márton ábrázolások* címmel. Az egy hónapon keresztül látható tárlat megnyitásán jelen volt dr. Puskás Tivadar polgármester, megnyitó beszédet prof. dr. Lőrincz Zoltán művészettörténész mondott.

Pontosításra került a „De mi köze Szent Mártonnak a libákhoz” című szabadtéri képmutogató játék, élő képregény forgatókönyve. Az augusztusban bemutatásra kerülő darabban a mesélő szerepében Szabó Tibor, a Weöres Sándor Színház művésze lesz majd látható.

A Szent Márton Programiroda Szombathely MJV Önkormányzata nevében pályázatot nyújtott be az NKA Kulturális Turisztikai Fesztiválok Ideiglenes Kollégiumához a Szent Márton ünnepi hét pénzügyi forrásainak bővítéséhez.

A Szent Márton ünnepi hét elnevezésű összművészeti fesztivál 2 hétvégét és hétköznapokat is magában foglaló programsorozat a tervezet szerint 2014. november 6-16. között kerül megrendezésre. A megpályázott összeg 6.650.000 forint, a szükséges önrész 950.000 forint

Dr. Takácsné Dr. Tenki Mária tanácsnok asszony vezetésével képviseltette magát a város az AVEC közgyűlésén Évorában, amelyen részt vett Szommer Ildikó programvezető is és ahol bemutatásra került a Szent Márton Program projektje. Elhatározás született arról, hogy az AVEC tagországai is felvállalják közös programként Szombathely terveit egy esetleges uniós pályázatnál. Az AVEC 2016. évi közgyűlését Szombathelyen kívánja megtartani.

*Június*

Az iroda útmutatásai alapján elkészült és június 15-én útjára indult a szentmarton.hu honlap. Az oldalon minden olyan információ elérhető, amely az emlékév programjaira vonatkozik. Itt kapott helyt a Szent Márton kártya is, amelynek mind a szolgáltatókra, mind a felhasználókra vonatkozó része felhasználóbarát módon lesz elérhető.

Rendszeres frissítéssel, folyamatosan és aktívan jelen leszünk a virtuális világban, az online felületeken, illetve a közösségi médiákban.

A közelgő évforduló méltó megünneplésének részeként Szombathely MJV Önkormányzata – a Weöres Sándor Színház közreműködésével – nyílt drámapályázatot hirdetett meg Savaria nagy szülöttjének tiszteletére.

A programiroda munkatársai Budapesten megbeszélést folytattak Antoine Selosse igazgatóval, aki a toursi székhelyű Európai Szent Márton Központok vezetője. A jubileum tiszteletére szerveződő programok egyeztetése és a közös elképzelések felvázolása volt a megbeszélés témája.

**Tervezett programok a második félévre**

1. Marketingfeladatok: további arculati elemek terveztetése, film és reklámspot készíttetés,

 többnyelvű leporelló, programfüzet készítése,

molinó kihelyezés, plakátok, jelvények

1. Szakértő Tanácsadói Kör működése
2. Szent Márton élettörténete többfordulós vetélkedő diákoknak (ősz)
3. A Mesebolt Bábszínházzal közösen létrehozott interaktív játékok kisiskolásoknak – novembertől 2015 május végéig
4. Tanító előadások: a Weöres Sándor Színház őszi évadra szóló

programja középiskolásoknak

1. Képmutogatás – élő képregény a szent életéből
2. Szabadegyetemi előadássorozat a Martineummal és a Martinus Valllási és Kulturális Egylettel közösen
3. Kiállítás Szent Márton életéről
4. Szignál elkészíttetése, zeneszerzés
5. Szent Márton turisztikai útvonal és városi sétaút működtetésében való aktivitás
6. Szent Márton olvasókönyv – könyvkiadás
7. Szent Márton, mint katona – időszaki kiállítás és tudományos tanácskozás a Savaria Múzeumban november 6-án
8. Szent Márton Ünnepi Hét (november 6-16.) programjai
9. Szent Márton koncertbérlet – templomi orgonahangversenyek
10. Ajándéktárgyak, reklámtárgyak készíttetése

A professzionális megvalósítás megköveteli a megfelelő tudományos és kulturális ismeretekkel és szervezési kompetenciával rendelkező személyeket. Jelen esetben a tevékenységek, az előkészületek a Kabinet Irodán belül 2 fő köztisztviselő odaadó és hivatástudattal végzett munkájával zajlanak. A beszámolóból kitűnik, hogy az eddig megvalósult és az előirányzott feladatok egyre sokrétűbbek és szerteágazóbbak, egyre több szakember bevonását és a civil szféra közreműködését igényli.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2014. június „ …… ”

 **/ : Dr. Puskás Tivadar : /**

**Határozati javaslat**

**…./2014. (VI.19.) Kgy. sz. határozat**

Szombathely Megyei Jogú Város Közgyűlése a „Beszámoló a Szent Márton Program 2014. évi eseményeinek megvalósításáról**”** című előterjesztést megtárgyalta és a beszámolót elfogadta.

 **Felelősök:** Dr. Puskás Tivadar, polgármester

Lazáry Viktor, alpolgármester

Dr. Gaál Róbert, jegyző

(A végrehajtás előkészítéséért:

Szommer Ildikó, programvezető

**Határidők:** azonnal